**MINISTARSTVO PRAVOSUĐA**

Na temelju odredbe članka 516. stavka 2. Obiteljskog zakona (»Narodne novine«, broj: 75/14 i 83/14) ministar pravosuđa donosi

**PRAVILNIK**

**O POSTUPANJU I SURADNJI SUCA, STRUČNOG RADNIKA CENTRA ZA SOCIJALNU SKRB I POLICIJSKOG SLUŽBENIKA ZA MLADEŽ PRILIKOM PRISILNOG ODUZIMANJA I PREDAJE DJETETA**

1. OPĆE ODREDBE

Članak 1.

Ovim se Pravilnikom propisuje protokol i minimalna pravila u postupanju i načinu suradnje tijela i osoba u tim tijelima koja sudjeluju u provedbi ovrhe radi predaje djeteta, standardizirani postupak koji osigurava jedinstveno i ujednačeno postupanje (standardizirana praksa) u provedbi ovrhe radi predaje djeteta i uvjeti za učinkovitu provedbu ovrhe radi predaje djeteta.

Članak 2.

Definicije pojedinih pojmova u ovom Pravilniku propisane su u: Obiteljskom zakonu (»Narodne novine«, broj: 75/14 i 83/14), Ovršnom zakonu (»Narodne novine«, broj: 112/12, 25/13 i 93/14), Zakonu o policiji (»Narodne novine«, broj: 34/11 i 130/12), Zakonu o policijskim poslovima i ovlastima (»Narodne novine«, broj: 76/09 i 92/14), Sudskom poslovniku (»Narodne novine«, broj: 37/14 i 49/14) i drugim propisima koji uređuju materiju ovog Pravilnika.

Pojmovi iz ovog Pravilnika jednako se odnose na muški i ženski rod, bez obzira u kojem rodu su iskazani.

# OBVEZE NADLEŽNIH TIJELA

Članak 3.

Nadležna tijela u provođenju ovrhe radi predaje djeteta su: sud, centar za socijalnu skrb i policija.

## SUD

Članak 4.

Cilj postupanja suda jest učinkovita provedba ovrhe radi predaje djeteta, uz ograničenje da se ovršne radnje mogu poduzimati samo ako je to u skladu s temeljnim načelom o prvenstvenoj zaštiti dobrobiti i prava djeteta.

Članak 5.

Sud je dužan radnje u postupku poduzimati žurno, u koordinaciji s ostalim nadležnim tijelima.

Koordinaciju tijela koja sudjeluju u postupku ovrhe radi predaje djeteta obavlja sud po ovršnom sucu, odnosno sudskom ovršitelju kojem je spis dodijeljen u rad.

Članak 6.

Koordinacija tijela koja sudjeluju u postupku ovrhe radi predaje djeteta, a koja se provodi prisilnim oduzimanjem i predajom djeteta podrazumijeva:

1. poduzimanje potrebnih radnji u svrhu prethodne provjeru jesu li ispunjeni uvjeti za uredovanje radi predaje djeteta,
2. povezivanje nadležnih tijela koja sudjeluju u postupku ovrhe i njihovo upućivanje na mogućnost izravne razmjene informacija, uz obavijest sudu o razmijenjenim informacijama,
3. usuglašavanje nadležnih tijela o vremenu i mjestu uredovanja,
4. druge aktivnosti kojima se postiže sklad u postupanju u provedbi ovrhe.

Članak 7.

Ovršni sudac, odnosno sudski ovršitelj je dužan kontaktirati nadležni centar za socijalnu skrb i nadležnu policijsku postaju radi usuglašavanja vremena i mjesta uredovanja prije nego što odredi vrijeme i mjesto uredovanja.

O vremenu i mjestu uredovanja obavijestiti će se ovrhovoditelj, nadležni centar za socijalnu skrb, nadležna policijska postaja i načelnik policijske uprave, putem nadležne policijske postaje.

Članak 8.

Ako ocjeni svrsishodnim, ovršni sudac, odnosno sudski ovršitelj može nadležni centar za socijalnu skrb i nadležnu policijsku postaju, uz obavijest o vremenu i mjestu uredovanja, obavijestiti o tijelima koja sudjeluju u provedbi ovrhe, njihovim kontakt podacima i uputiti ih da izravno razmjenjuju informacije, uz obvezu da obavijeste sud o razmijenjenim informacijama.

Članak 9.

Prije nego što započne uredovanje radi prisilnog oduzimanja i predaje djeteta, ovršni sudac, odnosno sudski ovršitelj može provjeriti postoje li zapreke zbog kojih drugo tijelo koje sudjeluje u provedbi ovrhe ne može biti nazočno uredovanju te ovisno o tome odlučiti hoće li se uredovanje provesti ili odgoditi.

Članak 10.

Ovršni sudac u pravilu osobno i neposredno provodi ovrhu radi predaje djeteta, a pojedine radnje u postupku može naredbom povjeriti sudskom ovršitelju.

Članak 11.

Ovršni sudac, odnosno sudski ovršitelj dužan je pri provedbi ovrhe paziti na dostojanstvo djeteta radi čije predaje se provodi ovrha i ovršenika te na to da se prema djetetu, ovršeniku i članovima njegovog kućanstava postupa s dužnim obzirom.

Ovršni sudac, odnosno sudski ovršitelj, po potrebi može naložiti i upotrebu sile od strane policije prema osobi koja ometa ovrhu.

Upotreba sile od strane policije po nalogu ovršnog suca, odnosno sudskog ovršitelja iznimno je moguća i prema djetetu radi čije predaje se provodi ovrha, u cilju ostvarenja dobrobiti i najboljeg interesa djeteta, uz suglasnost stručnog radnika centra za socijalu skrb.

Članak 12.

O provedenom uredovanju sastavlja se zapisnik prema pravilima parničnog postupka.

## CENTAR ZA SOCIJALNU SKRB

Članak 13.

Centar za socijalnu skrb pruža savjetodavnu potporu u provedbi postupka ovrhe radi predaje djeteta i poduzima nužne mjere pomoći i potpore djetetu i drugim osobama koje sudjeluju u provedbi ovrhe.

Članak 14.

Potporu u provedbi postupka ovrhe radi predaje djeteta pruža stručni radnik kojeg odredi ravnatelj nadležnog centra za socijalnu skrb sa zadaćom da:

1. savjetuje ovršnog suca, odnosno sudskog ovršitelja koji provodi ovrhu prije i za vrijeme provođenja ovršnih radnji o najprikladnijem načinu kako postupati i pristupiti djetetu,
2. savjetuje ovrhovoditelja, odnosno osobu kojoj će se predati dijete o ponašanju na sudskom uredovanju i nakon njega,
3. poduzima nužne mjere pomoći i potpore djetetu i drugim osobama koje sudjeluju u provedbi ovrhe sukladno nadležnosti centra za socijalnu skrb.

Članak 15.

Za pružanje odgovarajuće potpore u provedbi postupka ovrhe radi predaje djeteta u svakom centru za socijalnu skrb zaduženi su stručni radnici koji obavljaju stručne poslove za djecu, mlade i obitelj.

Obveze i odgovornosti stručnih radnika kod pružanja odgovarajuće potpore u provedbi postupka ovrhe radi predaje djeteta propisuje uputom ministarstvo nadležno za poslove socijalne skrbi.

Članak 16.

Centar za socijalnu skrb je obvezan izravno komunicirati s ovršnim sucem, odnosno sudskim ovršiteljem koji provodi ovrhu radi predaje djeteta, a po nalogu ovršnog suca, odnosno sudskog ovršitelja izravno komunicira i s policijom, ovrhovoditeljem, odnosno osobom kojoj će se predati dijete te drugim osobama.

## POLICIJA

Članak 17.

Policija primjenom policijskih ovlasti pruža potporu u učinkovitoj provedbi postupka ovrhe radi predaje djeteta.

Članak 18.

Za postupanje u provedbi postupka ovrhe radi predaje djeteta ovlašteni su policijski službenici za mladež.

Policijski službenici za mladež mogu zatražiti pomoć drugih policijskih službenika radi prevencije počinjenja kaznenih ili prekršajnih dijela.

Članak 19.

Policijski službenici za mladež postupaju u skladu s uputama ovršnog suca, odnosno sudskog ovršitelja.

Članak 20.

Kod primjene policijskih ovlasti policijski službenik za mladež mora uzeti u obzir dob te fizičko i psihičko stanje osoba nad kojima primjenjuje policijske ovlasti, kao i utjecaj koji bi primjena policijskih ovlasti mogla imati na dijete radi čije predaje se provodi ovrha odnosno drugoj osobi.

# OBLICI, NAČIN I SADRŽAJ SURADNJE NADLEŽNIH TIJELA

Članak 21.

Nadležna tijela dužna su uspostaviti što žurniju suradnju prema sljedećim načelima:

1. tajnosti i zaštite osobnih podataka – koje obvezuje nadležna tijela da zaštite osobne podatke svih sudionika u postupku,
2. hijerarhije i subordinacije – koje ovlašćuje sud da koordinira i izdaje naredbe radi provedbe ovrhe radi predaje djeteta, odnosno obvezuje druge sudionike da u skladu sa svojim zakonskim ovlastima postupaju po nalogu suda,
3. samoprocjene– koje obvezuje nadležna tijela da, svako iz svog djelokruga, procjenjuju rizike te savjetuju sud o poduzimanju odgovarajućih mjera u skladu s načelom prvenstvene zaštite dobrobiti i prava djeteta,
4. odgovornosti i učinkovitosti – prema kojima nadležna tijela preuzimaju odgovornost za provedbu ovrhe radi predaje djeteta, u skladu s odredbama propisa navedenih u članku 2. ovog Pravilnika i odredbama ovog Pravilnika, poduzimanjem odgovarajućih mjera u skladu sa svojim ovlastima, uz postizanje stalnog napretka u predlaganju i provedbi mjera suradnje u postupku ovrhe radi predaje djeteta,
5. neposredne i usmene komunikacije – prema kojima nadležna tijela u pravilu komuniciraju neposredno i usmeno.

Članak 22.

Svako nadležno tijelo je dužno voditi svoj predmet o ovrsi radi predaje djeteta i u predmetu uredno voditi službene bilješke o ostvarenoj suradnji.

Članak 23.

Ako suradnja u provedbi ovrhe radi predaje djeteta nije bila na zadovoljavajućoj razini, nadležno će tijelo sačiniti izvješće o uočenim nedostacima i predložiti mjere za njihovo uklanjanje. Primjerak izvješća dostavit će se predsjedniku suda koji je provodio ovrhu.

Članak 24.

Predsjednik suda dužan je razmotriti izvješće o uočenim nedostacima u suradnji nadležnih tijela i pokušati ih otkloniti s njihovim ovlaštenim osobama. U slučajevima učestalih nedostataka u suradnji nadležnih tijela i nemogućnosti njihovog otklanjanja dužan je podnijeti izvješće ministru pravosuđa.

# ZAVRŠNE ODREDBE

Članak 25.

Nadležna tijela iz čl. 3. ovog Pravilnika i odgovorne osobe u tim tijelima dužni su po stupanju na snagu ovog Pravilnika poduzeti mjere za osiguravanje uvjeta potrebnih za provedbu postupka ovrhe radi predaje djeteta.

Članak 26.

Ovaj Pravilnik stupa na snagu osmog dana nakon dana objave u »Narodnim novinama«.

Klasa:

Urbroj:

Zagreb, \_. rujan 2014.

**MINISTAR**

**Orsat Miljenić, v.r.**